Diari Oficial de la Generalitat Valenciana


Sumari del DOGV 6150, del 23-11-2009 (2009/13375)

RESOLUCIÓ de 17 de novembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria d'Economia, Hisenda i Ocupació de la Generalitat i el Consell de Cambres Oficials de Comerç, Indústria i Navegació de la Comunitat Valenciana, per a la realització d'un Pla de Formació per a la creació i desenrotllament de l'empresa en el període 2009-2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6150

Data del DOGV
:   23-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13557


Data del document
:   17-11-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Economia, Hisenda i Ocupació
    * cooperació administrativa
    * cambra de comerç i indústria
    * activitat de l'empresa
    * ajuda a les empreses
    * fundació de l'empresa

RESOLUCIÓ de 17 de novembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria d'Economia, Hisenda i Ocupació de la Generalitat i el Consell de Cambres Oficials de Comerç, Indústria i Navegació de la Comunitat Valenciana, per a la realització d'un Pla de Formació per a la creació i desenrotllament de l'empresa en el període 2009-2013.  
 [2009/13673]  
La Conselleria d'Economia, Hisenda i Ocupació de la Generalitat i el Consell de Cambres Oficials de Comerç, Indústria i Navegació de la Comunitat Valenciana han subscrit, després de la tramitació prèvia reglamentària, el 29 de setembre de 2009, un conveni marc de col·laboració per a la realització d'un Pla de Formació per a la creació i desenrotllament de l'empresa en el període 2009-2013.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 2203/2009, i que figura com a annex d'esta resolució.  
València, 17 de novembre de de 2009.- El director general del Secretariat del Consell: Ángel Mompó Romero.  
Conveni marc de col·laboració entre la Conselleria d'Economia, Hisenda i Ocupació de la Generalitat i el Consell de Cambres Oficials de Comerç, Indústria i Navegació de la Comunitat Valenciana, per a la realització d'un Pla de Formació per a la creació i desenrotllament de l'empresa en el període 2009-2013  
València, 29 de setembre de 2009  
Reunits  
D'una part, el conseller d'Economia, Hisenda i Ocupació i vicepresident segon del Consell, Gerardo Camps Devesa, nomenat per Decret 5/2003, de 20 de juny, del president de la Generalitat i que es troba autoritzat per a la firma del present conveni per acord del Consell de la Generalitat de 17 de juliol de 2009.  
I d'una altra, el president del Consell de Cambres de Comerç, Indústria i Navegació de la Comunitat Valenciana, en endavant el Consell, Arturo Virosque Ruiz, en el seu nom i representació, expressament facultat per acord del Ple Constitutiu realitzat el 25 de maig de 2006.  
Les parts, en la representació que exercixen, es reconeixen mútua capacitat legal per a convenir i obligar-se en els termes del present conveni,  
Manifesten  
1. Que el teixit empresarial de la Comunitat Valenciana es caracteritza tradicionalment pel seu dinamisme i esperit emprenedor, els reptes de l'economia actual i la globalització de les transaccions obliguen que les dites característiques tinguen el màxim suport des del punt de vista tècnic. En este sentit, resulta crucial dotar l'emprenedor i la pime de ferramentes adequades de gestió empresarial que els permeten desenrotllar totes les seues potencialitats.   
Dins del conjunt de ferramentes i instruments al·ludits, la formació i l'assessorament són dues de les més importants ja que permeten la millora continuada de la gestió empresarial, així com el descobriment i foment de noves iniciatives empresarials.  
2. Que el Consell i la Generalitat a través de la Conselleria d'Economia, Hisenda i Ocupació, porten ja diversos anys col·laborant en este camp per mitjà del suport integral a les iniciatives plantejades per a la creació i generació de noves empreses per mitjà del programa "Prop Emprenedors" els resultats del qual estan sent plenament satisfactoris.  
3. Que el Consell en col·laboració amb totes les cambres de comerç de la Comunitat Valenciana i l'INCYDE Fundació Institut Cameral per a la Creació i Desenrotllament de l'Empresa, plantegen la realització d'un Pla de Formació i Assessorament que permeta millorar la gestió empresarial de la pime i els emprenedors amb el desenrotllament d'iniciatives dirigides a l'autoocupació i la creació d'empreses així com a descobrir i fomentar iniciatives empresarials que permeten millorar i completar el teixit empresarial de forma més coincident amb les noves estructures tecnològiques i organitzatives. Este programa es configura com el complement adequat al ja al·ludit "Prop Emprenedors" i ambdós han de permetre oferir un suport integral als emprenedors i les pimes de la Comunitat Valenciana en la posada en marxa i gestió de les seues iniciatives.  
4. Que la Fundació INCYDE disposa de metodologies i equip tècnic i materials necessaris per la realització del "Pla de Formació per a la Creació i Desenvolupament de l'Empresa a la Comunitat Valenciana 2009-2013", el desplegament del qual està inclòs en el marc del Programa Operatiu pluriregional 2007-2013 del Fons Social Europeu denominat "Adaptabilitat i Ocupació", i que la Fundació INCYDE actua com a organisme intermedi del PO mencionat.  
5. Que este Pla encaixa perfectament en la política i els objectius de la Generalitat en relació amb el foment de la iniciativa empresarial i la diversificació i millora contínua del teixit empresarial de la Comunitat Valenciana.  
Per tot això, ambdues parts acorden la subscripció del present conveni marc de col·laboració, d'acord amb les següents  
Clàusules  
Primera. Objecte  
L'objecte del present conveni marc és l'establiment de les condicions bàsiques de la col·laboració entre la Generalitat i el Consell per la implementació i execució del "Pla de Formació per a la Creació i Desenrotllament de l'Empresa a la Comunitat Valenciana 2009-2013".  
Segona. Actuacions previstes  
Les actuacions que s'han de realitzar dins del present conveni marc seran les següents:  
- Jornades de sensibilització sobre creació i consolidació d'empreses.   
- Cursos de formació empresarial per a la creació i/o consolidació d'empreses amb la participació d'empresaris i emprenedors.   
Tercera. Desplegament anual del conveni  
Anualment es procedirà, per mitjà de la subscripció de la corresponent addenda al present conveni marc, a establir els termes concrets de la col·laboració per al període anual de què es tracte determinant, entre altres aspectes, el nombre previst d'accions a realitzar i el seu desglossament per tipus, així com l'import de l'aportació econòmica de la Generalitat i qualsevol altra dada rellevant, sempre dins del que establix el present conveni marc.  
Quarta. Pressupost i finançament  
La Generalitat, a través de la Conselleria d'Economia, Hisenda i Ocupació, presta la seua la col·laboració al "Pla de Formació per a la Creació i Desenrotllament de l'Empresa a la Comunitat Valenciana", que duu a terme el Consell de Cambres de la Comunitat Valenciana, en el desplegament de les actuacions previstes en la clàusula segona del present conveni.  
Esta col·laboració es concreta en una aportació de fons propis que estarà assegurada anualment per l'existència de línia nominativa de crèdit adequada i suficient, que la Conselleria d'Economia, Hisenda i Ocupació procedirà a dotar en els seus pressupostos.  
Cinquena. Justificació de despeses i forma de pagament  
D'acord amb l'article 72 del Reial Decret 887/2006, de 21 de juliol, pel qual s'aprova el Reglament de la Llei 30/2003, de 17 de novembre, General de Subvencions, per al lliurament de l'aportació especificada en la clàusula anterior, el Consell procedirà a presentar anualment la justificació de les despeses en què haja incorregut com a conseqüència de les actuacions realitzades a l'empara del present conveni.   
Per a la justificació de la despesa el Consell presentarà la documentació següent:  
1) Una memòria d'actuacions justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
2) Una memòria econòmica justificativa de les accions realitzades que contindrà:  
a) Una relació classificada de les despeses de l'activitat amb identificació del creditor, del document o factura, el seu import, data d'emissió i la data de pagament.  
b) Les factures emeses per INCYDE al Consell de Cambres de la Comunitat Valenciana per cada una de les accions formatives realitzades, així com la documentació acreditativa del seu pagament.  
Sobre això, i tenint en compte la no deducció per part del Consell de les quotes d'IVA suportat, expressament s'assenyala que s'admetran totes les despeses amb l'IVA inclòs de manera que es considera l'IVA suportat pel Consell com una despesa més.  
A la conformitat de la justificació presentada, la Conselleria d'Economia, Hisenda i Ocupació procedirà a transferir els fons al compte corrent assenyalat pel Consell.  
Sisena. Comissió mixta  
A l'empara del present conveni, es constituirà una Comissió Mixta amb l'objectiu de realitzar el seguiment del desenvolupament del programa així com dels resultats obtinguts.   
Setena. Clàusula de rescissió  
En compliment del que disposa l'art. 7 del Decret 20/1993, de 8 de febrer, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat, el Consell podrà rescindir el conveni quan s'incomplisquen les obligacions que s'hi reflectixen.  
Vuitena. Termini de vigència  
El present conveni entrarà en vigor el dia de la firma i la seua vigència s'estendrà fins al 31 de desembre del 2013. No obstant això, podrà ser prorrogat anualment per acord entre les parts.  
I perquè conste als efectes oportuns, en prova de conformitat, les parts firmen el present document, en triple versió i a un sol efecte, en el lloc i data amunt indicats.  
Per la Generalitat Valenciana: Gerardo Camps Devesa  
Pel Consell de Cambres Oficials de Comerç, Indústria i Navegació de la Comunitat Valenciana: Arturo Virosque Ruiz.